Julio Rosales

Si Julio Rosales kansang kompletong ngalan Julio Rosales y Ras (Septyembre 18,  1906 – Hunyo 2, 1983) Waray nga Bisayang Pilipinhon nga namuno sa relihiyon ug kardenal sa Simbahan Romano Katoliko. Calbayogenhon siya.  Iyang igsoon si Decoroso Rosales nga Senador sa Pilipinas.

Biyograpiya 
Sa Calbayog gipakatawo si Julio Rosales y Ras.  Mieskuyla siya sa Seminaryo sa Calbayog ug gi-ordenaran isip pari pagka-Hunyo 2, 1929, Gikan 1929 hangtod 1946, nangalagad siyang pari sa Dyosesis sa Calbayog. Gikonsagrar siyang Obispo sa Tagbilaran, pagka-Septyembre 21, 1946. Human mitulo ka tuig, gituboy siya sa metropolitanhong trono sa Sugbo
pagka- Disyembre 17, 1949. Samtang diya obispo, mialagad siya nga Presidente sa Katigoman sa Kaobispohan sa Pilipinas. Samtang siya arsobispo pagka-1965, nagpakatagbalay ang Sugbo sa kasaulogan sa ika-400 nga sumad-paghiabot sa Katolisismo sa Pilipinas. Pagka-Abril 28 1969, gihimo siyang kardenal ni Papa Pablo VI sa titulo nga Kardenal-Presbitero sa Sacro Cuore di Gesù agonizzante a Vitinia. Mitambong siya sa duha ka konkleyb (o kinandadohang tigom) pagka-Agosto ug pagka-Oktubre 1978. Mipahulay na siya sa pagka-arsobispo pagka-Agosto 24, 1982. Namatay siya didto sa Dakbayan sa Sugbu nga wala pa motuig gikan sa iyang pagbiya sa pagkaarsobispo. Didto siya gilubong sa Katedral Metropolitana sa Dakbayan sa Sugbo.  Ang iyang mga gipanag-iyahang butang gipadunyang sa Katedral nga Museo sa Sugbo.  Si Ricardo Vidal maoy misunod niya nga arsobispo sa Sugbo.

Mga sumpay sa gawas
 Panid mahitungod kay Julio Kardinal Rosales sa Catholic-Hierarchy.org nga websayt

Kabisay-an
Tinuohan
Mga Waray nga Bisaya
Mga obispong Katolikong Romano
Mga obispong Katolikong Romano nga Bisaya
Mga obispong Katolikong Romano sa Tagbilaran
Mga obispong Katolikong Romano sa Sugbo
Mga arsobispong Katolikong Romano sa Sugbo
Mga natawo sa 1906
Mga namatay sa 1983
Mga natawo sa Septiyembre 18
Mga namatay sa Hunyo 2